Astăzi, 26 martie, Majestatea Sa Margareta își sărbătorește ziua de naștere. Custodele Coroanei Române împlinește 75 de ani.
"Majestatea Sa își sărbătorește ziua de naștere în familie și mulțumește din inimă tuturor celor care i-au trimis gânduri bune și i-au adresat urări cu această ocazie! La rândul său, MS Margareta Custodele Coroanei urează tuturor o primăvară cu pace sufletească, speranță și zile senine!", a transmis Familia Regală pe pagina de socializare.
Majestatea Sa s-a născut la Lausanne, în Elveţia, pe 26 martie 1949, fiind prima fiică a Regelui Mihai I şi a Reginei Ana ai României. A fost oficial desemnată Principesă Moștenitoare în anul 1997 și numită Custodele Coroanei române în anul 2007.
Este licenţiată în Sociologie, Ştiinţe Politice şi Drept Internaţional a Universităţii din Edinburgh, Scoţia.
Margareta a fost angajată, înainte de 1989, în proiecte ale Organizaţiei pentru Alimentaţie şi Agricultură din cadrul Naţiunilor Unite şi ale Fondului Internaţional pentru Dezvoltarea Agriculturii (IFAD).
În august 1989, când devenea evident că ceva avea să se schimbe în sfarşit în Europa de Est, Majestatea Sa părăseşte Organizaţia Naţiunilor Unite pentru a se dărui cauzei României.
Sosește în țară pe 18 ianuarie 1990. În acelaşi an înfiinţează, împreună cu tatăl său, Regele Mihai I, Fundaţia Principesa Margareta a României, dedicată sprijinirii bătrânilor şi tinerilor aflaţi în dificultăţi fizice sau materiale.
Custodele Coroanei a însoţit pe Regele Mihai I în turneele susţinute în 1997-2007 pentru sprijinirea aderării României la NATO şi Uniunea Europeană.
Majestatea Sa Margareta şi ASR Principele Radu s-au căsătorit la 21 septembrie 1996. Din mai 2001, cuplul regal locuiește la Palatul Elisabeta din Bucureşti, iar angajamentele lor publice se desfăşoară în capitală, în ţară şi în străinătate.
Foto facebook / Familia Regala a Romaniei